प्रश्न यह है कि राजनीतिक दृष्टि से प्रभावहीन, बहुत कम आबादी वाली एक जाति से आने के बावजूद कर्पूरी ठाकुर बिहार के मुख्यमंत्री कैसे बन सके। इसका मुख्य कारण तत्कालीन परिस्थितियां थीं। यद्यपि पिछडे़ वर्ग-यादव, कुर्मी और कोयरी-सन 1960 के दशक तक सामाजिक व राजनीतिक शक्ति बन चुके थे परंतु वर्चस्वशाली पिछड़ी जातियों के पास ऐसा अपना कोई नेता नहीं था, जो उनके हितों को बढ़ावा दे सके और राज्य स्तर पर उन्हें नेतृत्व प्रदान कर सके। उन्होंने कर्पूरी ठाकुर को कम से कम तब तक के लिए अपने नेता के रूप में स्वीकार कर लिया, जब तक कि उनमें से कोई कर्पूरी ठाकुर के कद वाला नेता नहीं बन जाता। यह स्थिति सन 1980 तक बनी रही। इस बीच दो महत्वपूर्ण घटनाक्रम हुए। पहला, मुख्य पिछड़े वर्गों को लाभ पहुंचाने के लिए जिस आरक्षण नीति की वकालत बिहार के समाजवादी करते आ रहे थे, वह लागू हो गई। दूसरा, राजनैतिक नेतृत्व की एक नई पीढ़ी, जिसे राजनीति में पदार्पण के समय कर्पूरी ठाकुर ने संरक्षण प्रदान किया था, उभर आई। इनमें वर्चस्वशाली ओबीसी (यादव व कुर्मी) और दलित (पासवान) नेता शामिल थे। ऐसा नहीं है कि पहले इन जातियों के कोई नेता थे ही नहीं परंतु फर्क यह था कि इस पीढ़ी के विपरीत, पिछली पीढ़ी के नेता कांग्रेस के सदस्य थे, जिसकी पिछड़े वर्गों की भलाई में कोई बहुत रूचि नहीं थी। नेतृत्व की इस नई पीढ़ी का एजेंडा एकदम अलग था। वह ‘‘समाजवादी आवरण’’ में पिछड़े वर्गों के मुद्दे उठा रही थी।